《傀儡行》
清代·赵函

郭郎登场鲍老笑，竿木一身任颠倒。居然歌哭蔡中郎，但少心肝陈叔宝。

都昙答腊乍一声，胡琴羌管咿嚘鸣。羡君玲珑体骨轻，掉臂直上屏风行。

弋阳新腔变古调，凉州妙舞含余情。轩然旗帜拥甲兵，领军面目骄可憎。

桃梗路逢土偶语，袍笏从容相尔汝。喁喁恩怨不肯休，世间有此痴儿女。

魏梁院本无人知，金傀儡亦罢水嬉。獐头鼠目行处有，五官虽具徒尔为。

虎贲将军木居士，举世纷纷窃其似。扶娄狡狯亦大奇，能令公怒令公喜。

市人一閧傀儡止，偃师之技只如此。

作者简介：江苏震泽人，字艮甫。诸生。工诗，不喜模仿，词与曹楙坚齐名。有《乐潜堂集》。